b'\n_START_ARTICLE_\n\xc3\x89douard Detaille\n_START_PARAGRAPH_\nJean Baptiste \xc3\x89douard Detaille (5. lokakuuta 1848 Pariisi \xe2\x80\x93 23. joulukuuta 1912 Pariisi) oli ranskalainen taidemaalari, joka tunnetaan parhaiten sotilasel\xc3\xa4m\xc3\xa4\xc3\xa4 ja historiallisia taisteluita esitt\xc3\xa4vist\xc3\xa4 realistisista historiamaalauksistaan._NEWLINE_Detaille oli vuodesta 1865 Ernest Meissonierin oppilaana ja debytoi Pariisin salongissa vuonna 1867. H\xc3\xa4n erikoistui jo varhain sotilasel\xc3\xa4m\xc3\xa4\xc3\xa4 kuvaaviin maalauksiin ja osallistui vuosien 1870\xe2\x80\x931871 Ranskan\xe2\x80\x93Saksan sotaan, joka innoitti monia h\xc3\xa4nen my\xc3\xb6hemmist\xc3\xa4 t\xc3\xb6ist\xc3\xa4\xc3\xa4n. N\xc3\xa4ihin kuuluu muun muassa 1879 valmistunut Champignyn puolustus. Detaille kehitti Meissonierin tyyliin perustuneen tekniikan, jonka p\xc3\xa4\xc3\xa4m\xc3\xa4\xc3\xa4r\xc3\xa4n\xc3\xa4 oli yksityiskohtainen tarkkuus. H\xc3\xa4n hankki laajat tiedot sotilasmaailmasta, mink\xc3\xa4 ansiosta h\xc3\xa4nen taiteellinen tuotantonsa on toiminut l\xc3\xa4hteen\xc3\xa4 Ranskan 1800-luvun j\xc3\xa4lkipuoliskon sotahistorian tutkimukselle. Detaille kuvitti yhdess\xc3\xa4 Alphonse de Neuvillen kanssa vuonna 1883 valmistuneen kaksiosaisen Ranskan armeijaa esitelleen teoksen L\xe2\x80\x99arm\xc3\xa9e fran\xc3\xa7aise, types et uniformes. Vuosina 1882 ja 1883 h\xc3\xa4n maalasi Neuvillen kanssa kaksi Ranskan\xe2\x80\x93Saksan sodan taisteluihin liittynytt\xc3\xa4 suurta panoraamaa. Detaille osallistui my\xc3\xb6s Ranskan armeijan Tunisian-sotaretkeen, mik\xc3\xa4 antoi h\xc3\xa4nelle joitain uusia aiheita. Lis\xc3\xa4ksi h\xc3\xa4n teki joitain ulkomaanmatkoja, joiden aikana h\xc3\xa4n tutustui Englannin, It\xc3\xa4vallan ja Ven\xc3\xa4j\xc3\xa4n armeijoihin ja niiden univormuihin._NEWLINE_Detaillen tunnetuimmat ty\xc3\xb6t ovat Napoleonia ja h\xc3\xa4nen armeijaansa esitt\xc3\xa4vi\xc3\xa4 historiamaalauksia, joihin h\xc3\xa4n liitti usein legendoja ja tunteilua. Er\xc3\xa4s Detaillen tunnetuista t\xc3\xb6ist\xc3\xa4 on my\xc3\xb6s vuonna 1888 valmistunut Uni, joka kuvaa harjoitusleirill\xc3\xa4 nukkuvia ranskalaisia sotilaita uneksimassa menneiden aikojen suurista voitoista. Teos on tulkittu tuen ilmaisuksi tuolloin huipussaan olleen boulangistisen liikkeen revanssiajatuksille. Detaille teki julkisina tilaust\xc3\xb6in\xc3\xa4 joitain suuria maalauksia, muun muassa vuosina 1900\xe2\x80\x931902 kaksi vallankumoussotiin ja Napoleonin voittoihin liittynytt\xc3\xa4 maalausta Pariisin kaupungintaloon sek\xc3\xa4 1905 Vers la gloire -triptyykin Panth\xc3\xa9oniin. H\xc3\xa4n maalasi my\xc3\xb6s muotokuvia ja joitain ei-sotilaallisia aiheita. Lis\xc3\xa4ksi h\xc3\xa4n oli lahjakas n\xc3\xa4yttelij\xc3\xa4.'